若耶村老人
作者：陸游
朝代：宋

paragraphs: 昔聞若耶村，意象乃物外。
皤然阡陌間，來往幾鮐背。
無論百歲翁，甲子數至再。
我來親見之，殊未輟耕耒。
曩事一一言，多聞雜諄誨。
回頭指丁壯，此是曾玄輩。
有翁又過我，家有孫五代。
指呼取斗酒，山果雜細碎。
顧我使云年，慚縮不能對。
恭惟大父行，不覺投杖拜。
養生惟一嗇，此在吾術內。
翁能信踐之，成就乃爾大。
我今纔耄及，耳目已憒憒。
長庚雖餘輝，敢與明月配。